作者：杨无咎
词牌/韵律：多丽

paragraphs: 晚风清，淡云卷尽轻罗。
看银蟾、初离海上，万里碧汉澄波。
碾云衢、玉轮缓驾，照山影、宝镜新磨。
光彻庭除，寒生绮席，无聊清兴助吟哦。
共宴赏、明宵天气，晴晦又知他。
无眠处，衣濡湛露，目断明河。
念年来、青云失志，举头羞见嫦娥。
且高歌、细敲檀板，拚痛饮、频倒金荷。
断约他年，重挥大手，桂枝须斫最高柯。
恁时节、清光比似，今夕更应多。
功名事，到头须在，休用忙呵。